ຈາກການສືບສວນ ເຫດລະເບີດແຕກ ຕຳຫຼວດອັງກິດ ໄດ້ຈັບກຸມ ຊາຍ 3 ຄົນ 
ມືລະເບີດສະຫລະຊີບ ຜູ້ທີ່ຖືກລະບຸໂຕວ່າ ແມ່ນ ທ້າວ Salman Abedi ອາຍຸ 22 ປີ ເປັນທີ່ “ຮູ້ຈັກດີ” ໂດຍກົມສືບລັບ ຂອງອັງກິດ ກ່ອນໜ້າ​ເກີດເຫດລະເບີດ.
ຕຳຫຼວດອັງກິດ ກ່າວວ່າ ຈາກການສືບສວນສອບສວນ ພວກເຂົາເຈົ້າ ໄດ້ຈັບກຸມ 3 ຄົນຕື່ມອີກ ທີ່ມີສ່ວນກ່ຽວຂ້ອງກັບ ການໂຈມຕີດ້ວຍລະເບີດທີ່ຮ້າຍແຮງ ຫຼັງຈາກ ການສະແດງຄອນເສີດ ໃນເມືອງ Manchester ເມື່ອວັນຈັນມື້ກ່ອນນີ້ ຖະແຫລງການທີ່ອອກໃນວັນພຸດມື້ນີ້ ຈາກກົມຕຳຫຼວດໃຫຍ່ຂອງ Manchester ໄດ້ກ່າວແຕ່ພຽງວ່າ ການຈັບກຸມໄດ້ມີຂຶ້ນຫຼັງຈາກຕຳຫຼວດໄດ້ປະຕິບັດຕາມໝາຍ ຈັບ ຢູ່ໃນພາກໃຕ້ຂອງເມືອງ Manchester ບໍ່ມີຂໍ້ມູນກ່ຽວກັບວ່າ ພວກຜູ້ຊາຍ 3 ຄົນ ຫຼືບຸກຄົນທີ 4 ໄດ້ຖືກຈັບກຸມໃນວັນອັງຄານວານນີ້ ຜູ້ທີ່ຖືກລະບຸໂຕພຽງແຕ່ ອາຍຸ 23 ປີ ເທົ່ານັ້ນ ອາດມີສ່ວນພົວພັນ ໃນການໂຈມຕີ ຢ່າງໃດ ລັດຖະມົນຕີ ກະຊວງພາຍໃນ ຂອງອັງກິດ ທ່ານນາງ Amber Rudd ໄດ້ກ່າວໃນ ວັນພຸດມື້ນີ້ ວ່າ ມືລະເບີດສະຫລະຊີບ ຜູ້ທີ່ຖືກລະບຸໂຕວ່າແມ່ນ ທ້າວ Salman Abedi ອາຍຸ 22 ປີ ເປັນທີ່ “ຮູ້ຈັກດີ” ໂດຍກົມສືບລັບຂອງອັງກິດ ກ່ອນໜ້າເກີດ ເຫດລະເບີດ ທ່ານນາງ Rudd ຍັງໄດ້ບອກ ອົງການຂ່າວ BBC ວ່າ ພວກນັກສືບສວນ ໄດ້ທຳງານ ນັບຕັ້ງແຕ່ ການໂຈມຕີ ໃນວັນຈັນ ໄດ້ເກີດຂຶ້ນ ເພື່ອ ກຳນົດວ່າ ມືລະເບີດດັ່ງກ່າວ ແມ່ນເປັນສ່ວນນຶ່ງ ຂອງກຸ່ມທີ່ຂະຫຍາຍວົງກວ້າງ ອອກໄປຕື່ມ ທ່ານ Mark Rowley ຜູ້ທີ່ເປັນຫົວໜ້າໜ່ວຍຕໍ່ຕ້ານການກໍ່ການຮ້າຍແຫ່ງຊາດ ໄດ້ອະທິບາຍ ເຖິງການສືບສວນ ຮອດຕອນແລງວັນອັງຄານ ວ່າ ແລະ ກຳລັງຕິດຕາມຂໍ້ມູນທີ່ຊັກຈູງ ຈຳນວນນຶ່ງ ແຕ່ທ່ານໄດ້ກ່າວຕໍ່ໄປວ່າ ບັນດາເຈົ້າໜ້າທີ່ ຍັງບໍ່ສາມາດເວົ້າໄດ້ວ່າ ທ້າວ Abedi ປະຕິບັດການພຽງຄົນດຽວ ການໃຫ້ຄຳເຫັນຂອງທ່ານ ໄດ້ມີຂຶ້ນ ຫຼັງຈາກຄະນະກຳມະການ ທີ່ໄດ້ຕັ້ງລະດັບ ຄວາມລະມັດລະວັງກ່ຽວກັບການກໍ່ການຮ້າຍຂອງປະເທດໄດ້ເພີ່ມລະດັບດັ່ງກ່າວ ຂຶ້ນເປັນຂັ້ນຮ້າຍແຮງຫຼືຂັ້ນສູງສຸດ ຊຶ່ງເປັນສັນຍານບອກວ່າ ການໂຈມຕີຕື່ມອີກ ແມ່ນມີຄວາມເປັນໄປໄດ້ສູງທີ່ສຸດ ແລະ ອາດເກີດຂຶ້ນໃນໃກ້ໆນີ້ ການປ່ຽນລະດັບດັ່ງກ່າວ ແມ່ນເຫັນໄດ້ຢ່າງຊັດແຈ້ງ ໃນການສົ່ງພວກທະຫານ ອອກປະຈຳການ ເພື່ອຊ່ອຍໃນການຍາມພື້ນທີ່ບາງເຂດ ທີ່ປະກອບມີງານຕ່າງໆ ທີ່ສຳຄັນ ເຊັ່ນວ່າ ການສະແດງຄອນເສີດ ແລະ ການແຂ່ງຂັນເຕະບານເພື່ອທີ່ຈະ ຊ່ວຍແບ່ງເບົາເວລາ ຂອງພວກເຈົ້າໜ້າທີ່ຕຳຫຼວດ ເຫດລະເບີດໃນຕອນທ້າຍຂອງການສະແດງຄອນເສີດໂດຍດາຣານັກຮ້ອງປ໊ອບ ຊາວອາເມຣິກັນ ນາງ Ariana Grande ຢູ່ທີ່ ສະໜາມກິລາ Manchester ໄດ້ ສັງຫານ 22 ຄົນ ແລະ ອີກ 59 ຄົນ ໄດ້ຮັບບາດເຈັບ ຜູ້ໂຈມຕີ ກໍໄດ້ເສຍຊີວິດ ຢູ່ທີ່ບ່ອນເກີດເຫດ